शबद कीर्तन कर गुरु गोबिंद सिंह को याद किया
फतेहाबाद | मेन बाजार स्थित गुरुद्वारा सिंह सभा में चारों साहिबजादों, माता गुजर कौर, भाई मोतीराम मेहरा चमकौर के सभी शहीदों को समर्पित समागम हुआ। भाई बलजीत सिंह रागी जत्था और भाई मंगत सिंह रागी जत्थे ने शबद कीर्तन के जरिए गुरुबाणी का गुणगान किया। जबकि लुधियाना के कथावाचक हरपाल सिंह मखू ने गुरु गोबिंद सिंह के जीवन के बारे में विस्तार से बताया। उन्होंने अन्य शहीदों को भी याद किया। मखू ने बताया कि जब अजीत सिंह का जन्म हुआ तब गुरु गोबिंद सिंह जंग जीत कर आए थे। उन्होंने बड़े साहिबजादे का नाम अजीत सिंह रखा। चारों साहिबजादों में से जब बड़े साहिबजादे शहीद हुए तो गुरु गोबिंद सिंह ने कहा कि मुझे बधाई दो तब गुरु सिखों ने कहा कि गुरु जी बधाई किस बात की किसी के घर कोई जन्म लेता है तो बधाई दी जाती है यहां तो साहिबजादे हमसे बिछड़ गए हैं। यह सुन गुरु गोबिंद सिंह ने कहा कि बधाई इसलिए दो कि मैं उनकी शहीदी के कारण ही शहीदों का पिता कहलाऊंगा। गुरु गोबिंद सिंह ने सिख बनने के बाद अपने पूरे परिवार की पंथ रक्षा के लिए घोषणा कर दी थी। इस अवसर पर गुरुद्वारा पंबंधक कमेटी के प्रधान हरचरण सिंह, महासचिव महेंद्र सिंह वधवा, महेंद्र सिंह ग्रोवर, एसएस मल्होत्रा, हरशरण सिंह, कुलबीर मोंगा, अवतार सिंह, शंटी मोंगा, विक्रम ग्रोवर, नानक सिंह सहित अन्य लोग भी थे। बाद में अटूट लंगर भी आयोजित कर प्रसाद वितरित किया गया।
hin_Deva hin_Deva